- Sent tirsdag aften 26. september mente en 63-årig mand fra Nørresundby godt, at han kunne håndtere sin knallert efter en eller to genstande for meget. Det kunne han ikke. Sådan skriver Nordjyllands Politi i deres døgnrapport, efter den 63-årige kørte ind i en parkeret bil. Ulykken fandt sted på Østergade i Nørresundby, og hverken den 63-årige eller nogen andre i nærheden kom noget til. Ejeren af bilen valgte dog at ringe efter politiet, fordi knallertføreren virkede meget beruset. Efterfølgende ankom en patrulje til stedet med et alkometer, der viste en promille på en god del over det tilladte. Knallertføreren måtte efterlade knallerten og tage imod et lift til stationen, hvor en blodprøve skulle bekræfte promillen.

Opsummering:
En 63-årig mand mente sent tirsdag aften, at han kunne håndtere sin knallert i påvirket tilstand. Virkeligheden viste sig anderledes.